આવી પરેશાનીથી છટકવા એક વખત અંજલિ તેના પિતા, સચીન અને તેના મિત્રો વરલીમાં રોજા પિક્ચર જોવા થિયેટરમાં ગયાં હતાં. પોતાની ઓળખ છુપાવવા સચીને નકલી દાઢી-મૂછ લગાવી અને ગોગલ્સ પહેર્યાં. ઇન્ટરવલ સુધી બધું બરાબર ચાલ્યું પરંતુ ઇન્ટરવલ વખતે તેનાં ચશ્મા પડી જતાં એક કાચ તૂટી ગયો અને દાઢી-મૂછ પણ અચાનક નીકળી ગયાં. પ્રેક્ષકો સચીનને ઓળખી ગયા અને તેને ઘેરી વળ્યા. તેમને અડધું પિક્ચર છોડી ભાગી જવું પડ્યું. આવું જ એક વખત સ્વિટ્‍ઝરલૅન્ડમાં પણ થયું હતું. હિંદી પિક્ચર ‘દિલ વાલે દુલ્હનિયા લે જાયેંગે’ નું શૂટિંગ થયેલ તે જગ્યાએ સચીન અને અંજલિ ગયેલાં. મિત્રોની સલાહથી ચાલતાં જવાના બદલે ઘોડાગાડી ભાડે કરી હતી અને વહેલી સવારે ફરવા નીકળ્યાં હતાં. આમ છતાં કેટલાક ભારતીય સહેલાણીઓએ સચીનને ઓળખી જતાં સચીને ઘોડાગાડીવાળાને ફાસ્ટ ચલાવવા કહ્યું. સચીનના પ્રશંસકોએ દોડવાનું ચાલુ રાખ્યું. છેવટે જ્યારે તેમને લાગ્યું કે હવે પહોંચી નહીં શકાય ત્યારે તેમણે પીછો કરવાનું છોડી દીધું.